U PRTLJAŽNIKU automobila koji je, izvan službe, vozio 42-godišnji policajac jučer je kod Metkovića pronađeno ukupno 51,6 kilograma marihuane, pa su on i njegova 36-godišnja suputnica pritvoreni uz kaznenu prijavu zbog neovlaštene proizvodnje i prometa drogama.

Dubrovačko-neretvanska policija danas je izvijestila kako je marihuana pronađena u 48 paketa, u prtljažnom prostoru osobnog automobila dubrovačkih registracija koji je vozio 42-godišnji policajac izvan službe.

Njega je policija jučer oko 6 sati ujutro zaustavila na naplatnoj postaji Čarapine nedaleko od granice s BiH, pri ulasku na autocestu A1.

Tekst se nastavlja ispod oglasa

"Droga je uz potvrdu oduzeta, a 42-godišnjak i 36-godišnjakinja koja se s njim kao suputnica nalazila u vozilu su, uz kaznenu prijavu zbog sumnje da su počinili kazneno djelo neovlaštene proizvodnje i promet drogama, predani pritvorskom nadzorniku Policijske uprave dubrovačko-neretvanske”, rekli su u policiji.

Kazali su i kako će se više o ovom događaju znati po završetku kriminalističke istrage.